Meiše Levin

Meiše Levin (ka Moshe Levin ja Moise Levin; sündinud 30. juulil 1934 Valgas) on Eestist pärit matemaatik, kes on töötanud nii Eestis kui ka Iisraelis ja USA-s.

Haridus

Alghariduse omandas Kaštaki asulas Tšeljabinski oblastis, lõpetas Valga II Keskkooli 1952; TRÜ matemaatika-loodusteaduskonna matemaatikaõpetaja kutsega 1957; Eesti NSV TA Küberneetika Instituudi aspirant arvutusmatemaatika erialal 1960–63 .
Täiendusõpe: Kiievi Riiklik Ülikool 1977.

Teaduskraad ja -kutse

Füüsika-matemaatikakandidaat 1963 (Eesti NSV TA); dotsent 1967; füüsika-matemaatikadoktor 1972 (samas, kinnitamata).

Teenistuskäik

Aastatel 1957–1959 töötas ta matemaatikaõpetajana Kallastel ja Tartus. Aastatel 1959–1960 töötas ta TRÜ arvutuskeskuses nooremteadurina. Aastatel 1960–1963 oli ta aspirantuuris Eesti NSV Teaduste Akadeemia Küberneetika Instituudis, aastal 1963 kaitses ta füüsika-matemaatikakandidaadi väitekirja. Aastatel 1963–1964 oli ta Küberneetika Instituudi nooremteadur. 
TTÜs 1963–1979: Aastal 1963 oli ta tunnitasu alusel Tallinna Polütehnilises Instituudis matemaatika kateedri õppejõud, aastal 1964 samas vanemõpetaja, aastatel 1965–1970 ja 1972–1973 oli ta samas dotsent. Aastatel 1970–1972 oli ta Tallinna Polütehnilises Instituudi matemaatika kateedris vanemteaduriks, mille tulemusena kaitses ta detsembris 1972 doktoriväitekirja "Некоторые вопросы приближенного интегрирования", mida Moskva Kõrgem Atestatsioonikomisjon vaatamata oponentide kõrgele hinnangule ei kinnitanud. Aastatel 1973–1979 töötas ta Tallinna Polütehnilise Instituudi matemaatika kateedris professori kohusetäitjana.
Aastal 1979 emigreerus ta koos perega Iisraeli. Aastatel 1979–1981 oli ta Tel Avivi Ülikooli vanemteadur. Aastatel 1981–1984 oli ta firma Conlog-Control Petach-Tykva teaduriks. Aastatel 1984–1994 oli ta USA-s, Bostonis firma Adra Systems Inc. vanemmatemaatikuks.

Teadustöö põhisuunad

Matemaatilise analüüsi arvutusmeetodid, mittelineaarsete võrrandite süsteemid. Kaitses detsembris 1972 doktoriväitekirja "Некаторые вопросы приближенного интегрирования", mida Moskva Kõrgem Atestatsioonkomisjon (VAK) vaatamata oponentide kõrgele hinnangule ei kinnitanud.
Avaldanud üle 100 publikatsiooni, sealhulgas käsiraamatuid, nt väga hinnatud "Arvutusmeetodite käsiraamat" (1966, 1977, kaasautor S. Ulmi) ning artikleid, sealhulgas matemaatika esteetiliste ja religioossete küsimuste kohta. Tema juhendamisel on kaitstud 4 kandidaadiväitekirja.

Teadusorganisatoorne ja -administratiivne tegevus

Ajakirja Реферативный журнал: математика ja võõrkeelsete referaatajakirjade põhireferent kvadratuurvalemite ja integraalse ligikaudse arvutamise alal; täitis ВИНИТИ tellimusi, kuid nt aastatepikkune töö teemal "Kvadratuurvalemid", mis koostatud sadade artiklite läbitöötamisel avaldamiseks väljaandes Итоги науки и техники, jäi poliitilistel põhjustel käsikirja; oli teaduslike toimetiste kolleegiumi liige; välismaal tegeles arvutite tarkvara loomisega, saavutades kiiresti silmapaistvaid tulemusi ja tunnustust. Oli ühingu Teadus lektor; Rahvaülikooli dekaan.

Isiklikku

Ka tema abikaasa Mirjam Levina ja poeg Mark on matemaatikud.

Tema kohta

ETBL 2005, 2; Meiše Levin – füüsika-matemaatikadoktor // Matemaatika ja kaasaeg XX. Trt, 1975, lk 140–141; Eesti Matemaatika Selts. Aastaraamat 2000. Trt, 2004, lk 76.